ຊາວອາເມຣິກັນຈໍານວນຫລາຍ ບໍ່ຮູ້ເມື່ອໂຕວ່າ ຕົກຢູ່ໃນ ສະພາບໃກ້ຈະລົ້ມລະລາຍ (ເບິ່ງວີດີໂອລາວ/ອັງກິດ)
ຊາວ​ອະ​ເມຣິກັນ​ຫລາຍໆ​ຄົນບໍ່​ຮູ້​ເມື່ອ​ໂຕ​ວ່າ ພວກ​ເຂົາ​ເຈົ້າຕົກ​ຢູ່​ໃນສະພາບ​ໃກ້​ຈະ​ລົ້ມ​ລະລາຍ​ທາງການ​ເງິນ​​ຫລາຍ​ສໍ່າ​ໃດ
ໃນຂະນະທີ່ການປະພິປາຍກັນດໍາເນີນໄປຢ່າງຂຸ້ນຂ້ຽວດຸເດືອດຂຶ້ນ ທີ່ນະຄອນຫລວງວໍຊິງຕັນ ກ່ຽວກັບການເພິ່ມລະດັບໜີ້ສິນຂອງສະຫະລັດຂຶ້ນນັ້ນ ຊາວອະເມຣິກັນບາງຄົນຍອມຮັບວ່າ ພວກເຂົາເຈົ້າເອງກໍມີບັນຫາກັບການສ້າງຄວາມສົມດຸນດ້ານການເງິນ ຫລືຄວບຄຸມໜີ້ສິນ ຂອງພວກເຂົາເຈົ້າເຊັ່ນກັນ ຜູ້ສື່ຂ່າວວີໂອ Laurel Bowman ໄດ້ໂອ້ລົມກັບຄົນຜູ້ນຶ່ງທີ່ກ່າວວ່າ ລາວເອງກໍເຄີຍຕິດໜີ້ຢ່າງຫລວງຫລາຍ ແລະໄດ້ຕໍ່ສູ້ຢ່າງໜັກໜ່ວງ ເພື່ອປ່ຽນແປງນິໃສການໃຊ້ຈ່າຍເງິນຂອງຕົນນັ້ນ ດາຣາມີເລຶ່ອງນີ້ ມາສະເໜີທ່ານ ນາຍ Kraig Leatherman ນັກຕົບແຕ່ງເດີ່ນບ້ານ ກ່າວວ່າ ຊາວອະເມຣິກັນຫລາຍໆຄົນ ບໍ່ຮູ້ເມື່ອໂຕວ່າ ພວກເຂົາເຈົ້າຕົກຢູ່ໃນສະພາບໃກ້ຈະລົ້ມລະລາຍທາງການເງິນຫລາຍສໍ່າໃດ ໂຮມທັງໂຕລາວເອງນໍາ ແຕ່ນາຍ Leatherman ອະດີດຄົນຂາຍປະກັນໄພ ໄດ້ຮຽນຮູ້ຈາກປະສົບການທີ່ໜັກໜ່ວງ ພໍສົມຄວນ ນາຍ Leatherman ກ່າວວ່າ: ເວລານີ້ ຫລັງຈາກໄດ້ປ່ຽນອາຊີບນັ່ງໂຕະຂາຍປະກັນໄພ ມາໃສ່ເກີບບູດ ເຮັດວຽກຢູ່ຂ້າງນອກ ນາຍ Leatherman ແມ່ນຮັບຈ້າງຕັດຕົ້ນໄມ້ ກຽນງ່າໄມ້ ຫລົກຫຍ້າອອກຈາກສວນດອກໄມ້ ແລະກໍາຈັດພືດທີ່ເປັນພິດ ເຊ່ນເຄືອ poison ivy ຢູ່ຕາມບ້ານຄົນ ໂດຍມີລູກນ້ອງບໍ່ເທົ່າໃດຄົນທີ່ລາວໄດ້ວ່າຈ້າງ ມາຊ່ວຍທຸລະກິດທີ່ຍັງລົ້ມລຸກຄຸກຄານຂອງລາວນັ້ນ ໃນມື້ອາກາດຮ້ອນເອົ້າຍາມລະດູຮ້ອນມື້ນຶ່ງ ທີ່ເມືອງ Glyndon ລັດແມຣີ ແລນດ໌ ການຖົກຖຽງກັນເລຶ່ອງເພດານໜີ້ສິນ ຫລືຂີດຈໍາກັດຂອງໜີ້ສິນຂອງລັດຖະບານໃນນະຄອນຫລວງວໍຊິງຕັນດີຊີ ທີ່ຢູ່ບໍ່ໄກນັ້ນ ເບິ່ງຄືວ່າເປັນເລຶ່ອງທີ່ໄກຈາກປະຊາຊົນທໍາມະດາສາມັນຫລາຍ ແຕ່ວ່າມັນຢູ່ໃນຈິດໃຈຂອງນາຍ Leatherman ຫລາຍຢູ່ ລາວເວົ້າວ່າ: ນາຍ Leatherman ກ່າວຕໍ່ໄປວ່າ ນັ້ນກໍຍ້ອນວ່າ ລັດຖະບານກາງຫາເງິນມາໃຊ້ຈ່າຍໂດຍການກູ້ຢືມ ແລະໃຊ້ຈ່າຍເງິນໄປທັງໆທີ່ຕົນເອງບໍ່ມີເງິນ…ແບບດຽວກັບທີ່ລາວເຄີຍເຮັດ ຝົນທີ່ຕົກລົງມາ ເຮັດໃຫ້ນາຍ Leatherman ຕ້ອງພັກວຽກຊົ່ວຄາວ ລາວກໍເລີຍມີໂອກາດ ມານັ່ງລົມສູ່ພວກເຮົາຟັງວ່າ ລາວກອບກູ້ສະຖານນະການດ້ານການເງິນຂອງລາວຄືນມາໄດ້ ແນວໃດ ພວກນັກເສດຖະສາດເອີ້ນການກະທໍາເຊ່ນນັ້ນວ່າ ເປັນການຈັດງົບປະມານຂັ້ນພື້ນຖານ ແລະມັນກໍໄດ້ຊ່ວຍນາຍ Leatherman ໃຫ້ພົ້ນຈາກສະພາບລົ້ມລະລາຍທາງການເງິນ ຊຶ່ງນອກຈາກການຈັດງົບປະມານແລ້ວ ລາວຍັງໃຊ້ຍຸທະວິທີອື່ນໆ ເຊັ່ນການເຮັດວຽກ ແລກປ່ຽນເອົາເຄຶ່ອງອຸບປະກອນໃໝ່ ສໍາລັບເຄຶ່ອງມືເຫລົ່ານີ້ ແມ່ນລາວໄດ້ມາດ້ວຍຢາດ ເຫື່ອແຮງຂອງລາວເອງ ໂດຍການເຮັດໄປເທື່ອລະເລັກລະນ້ອຍ ນາຍ Leatherman ກໍສາມາດເອົາຕົວໃຫ້ພົ້ນຈາກ ໜີ້ສິນໄດ້ ແລະໃນຂະນະນີ້ ລາວກໍກໍາລັງຊ່ວຍເຫລືອຄົນຜູ້ອື່ນນໍາເຊັ່ນກັນ ໂດຍການວ່າຈ້າງ ພວກເຂົາເຈົ້ານັ້ນ ນາຍ Leatherman ກ່າວຕື່ມວ່າ ມັນເປັນການລ້າງບາບ ເປັນການເລີ່ມຕົ້ນຊີວິດໃໝ່ແລະ ພໍຮອດເວລາເລີກງານຂອງມື້ນັ້ນແລ້ວ ລາວຮູ້ສຶກສະງົບແລະໂລ່ງໃຈ ເປັນເທື່ອທໍາອິດໃນ ຮອບຫລາຍປີ ລາວກ່າວວ່າ: ແລະນາຍ Leatherman ພ້ອມທີ່ຈະບອກທຸກຄົນທີ່ຈະຮັບຟັງ ແລະແມ່ນແຕ່ຜູ້ບໍ່ຢາກຟັງ ກໍຕາມວ່າ ທ່ານກໍຈະສາມາດໄປເຖິງຈຸດນັ້ນໄດ້ເຊັ່ນກັນ